Komanter LALIT lor Bidze 2002-2003

Enn premye konstatasyon zeneral: a traver diskur bidze Bérenger, guvernman MMM-MSM-PMSD pe kontinye impoz enn politik ekonomik ek sosyal pu lekel li pena enn manda demokratik. Guvernman finn ogmant TVA par plis ki 50% dan lespas 2 an, li pe kontinye ek proze demantelman Welfare State, e li pe elarzi so progam privatizasyon bann servis esansyel.

TVA

Guvernman ti fini sirkil nuvel TVA 15% depi plizyer mwa – aster li vinn anonse ki anplis de ogmantasyon pursantaz, pu ena buku lezot servis ki aster pu vinn taxab ek lor sertin lartik tax 15% pu aplike lor pri detay olye ki lor pri an gro. Alor reveni adisyonel ki guvernman pu tire depi lamas dimunn li buku plis. Anfet, apre nuvo ogmantasyon TVA, sak fami pu bizin deburs Rs743 anplis sak mwa, enn dan lot.

Reveni TVA 2001-2002 
 Rs 6,950,000,000 

 Reveni TVA 2002-2003 
 Rs 9,600,000,000 

 Ogmantasyon Reveni TVA 2002-2003 
 Rs 2,650,000,000 

 Household dan Moris ek Rodrig 
               296,832 

 TVA par Household par an  
 Rs 8,927 

 TVA par Household par mwa  
 Rs 743 

Demantelman Welfare State

Dan so diskur bidze, Bérenger inn konfirm lintansyon guvernman pu remet an kestyon bann drwa iniversel ki enn Welfare State bizin garanti. Li finn anonse ki guvernman pu vinn ek enn “White Paper” lor servis lasante ki pu get bann surs finansman (funding issues).  So deklarasyon ki sipoze enan konsansis pu ki pansyon vyeyes nepli enn drwa otomatik pu tu dimunn, li fer li kler ki li pe propoz “means test” pu bann servis kuma lasante ek pansyon.

Privatizasyon

Depi dernye diskur bidze guvernman ti fer li kler ki li ena lintansyon privatiz furnitir dilo, elektrisite, lapos, ek lepor. Aster li pe azut Waste Water ek CNT lor lalis bann dibyen piblik ki li ena lintansyon bayante.

Det Piblik

Dan so diskur, Bérenger ena enn long paragraf lor det piblik ki finn alurdi pandan rezim Travayis; me li paret finn bliye net ki enn mwa de sela, limem finn negosye enn “loan” Rs 3.6 milyar ek Labank Mondyal pu ki sekter prive pa gayn difikilte gayn loan depi labank. Me sirtu dan enn diskur bidze, li inakseptab ki Bérenger pa explike ki bann kondisyon atase ek sa “loan” Labank Mondyal.

Lanplwa

Okenn mansyon nivo somaz dan enn diskur plis ki  2-er tan; okenn mansyon bann mezir pu kreasyon lanplwa. Zis enn gran felisitasyon pu Pravin Jugnauth so VRS ki finn an fet detrir 7,000 lanplwa dan lindistri sikriyer.

Partenarya guvernman-sekter prive

Pu ankuraz investisman depi sekter prive, guvernman MMM-MSM-PMSD pe servi larzan piblik pu form bann joint ventures ek garanti profi: guvernman pe met  1 milyar rupi a la dispozisyon bann konpayni prive a traver Labank Devlopman, anplis de seki pu aksesib a traver Public-Private Partnership (PPP). An fet Bérenger zordi pe propoz mem politik ekonomik ki Bheenick ek so Mauritius Inc. an 1996.

Lozman

Politik lozman sosyal guvernman pa finn sanze par rapor ek lane dernyer: li tuzur enn politik “bluff”. Plan pu konstrir 5,000 lakaz dan 5 an masivman an retar, ankor plis insifizan kan pran an konsiderasyon ki dapre lanket guvernman, ena plis ki 22,000 fami ki byen bizin enn lozman. Me seki grav ek bidze lozman ki finn propoze dan diskur Bérenger, se ki pena okenn provisyon pu kumans regle problem lakaz Cité EDC kot ena miray ek partisyon asbestos. Etan done gravite sa problem la pu lasante dimunn, sa mankman la li preske kriminel.

Local Government

 Kwaki Bérenger finn anons enn nuvo lalwa pu Local Government, li evit dir si sa sanzman dan administrasyon rezyonal implik abolisyon Eleksyon Vilaz ki sipoze enan an Septam dapre lalwa existan. Li sirtu pa fer okenn referans a posibilite enn tax imobilye zeneralize dan peyi apre ki bann District Council pu konverti an Minisipalite. Par kont Bérenger mansyonn nesesite ki reform dan administrasyon rezyonal amenn plis seki li apel “lotonomi finansye”

Konklisyon

Bann tax adisyonel lor bann posedan ki Bidze pe anonse, zot pirman o-nivo lintansyon: pu sey fer dimunn ris pey Inkom Tax ki zot sipoze peye me pa pe peye. Par kont TVA ki pu afekte dimunn mizer plis, sa li pu realite dan 2 semenn. Pu ena enn kaskad ogmantasyon pri lor preske tu lartik dan labutik.

Lamas dimunn pu bizin reflesi byin lor seki pu arive anterm somaz ek nivo de vi, si guvernman MSM-MMM-PMSD kontinye impoz mem politik pu leres so manda: enn politik ekonomik pu lekel li pena enn manda.

